ગુજરાત વિધાનસભાની ચૂંટણીમાં પહેલી વાર રાહુલ ગાંધી તેમનો હિંદુત્વ ચહેરો બતાવી રહ્યા છે તેમ કહીએ તો બિલકુલ પણ અતિશ્યોક્તિ ના કહેવાય. નોંધનીય છે કે કોંગ્રેસના રાષ્ટ્રીય અધ્યક્ષ રાહુલ ગાંધી શનિવારથી ઉત્તર ગુજરાતની 3 દિવસની મુલાકાતે આવી રહ્યા છે જેમાં તે જૈન મંદિરોથી લઇને અંબાજી અને ખોડિયાર માતાના મંદિર તેમ કુલ 8 મંદિરોની મુલાકાત લેશે. આ પહેલા પણ તે જ્યારે મધ્ય ગુજરાત અને દક્ષિણ ગુજરાતની મુલાકાતે આવ્યા હતા ત્યારે ચોટીલાથી લઇને દ્વારકા સુધી તે પોતાનું શિશ ઝુકાવી આવ્યા છે. એટલું જ નહીં ચોટીલામાં તો તે પગથિયા પણ ફટાફટ ચડી ગયા હતા. નોંધનીય છે કે આ વખતની ચૂંટણીમાં પહેલા વાર કોંગ્રેસ તેનો સોફ્ટ હિંદુત્વ ચહેરો બતાવી રહ્યો છે. અને આજ કારણ છે કે નીતિન પટેલથી લઇને ભાજપના અનેક નેતાઓ આને કોંગ્રેસની ખોટો દેખાડો કહી ચૂક્યા છે.